《秋夜宿宝莲寺触籁成歌》
清代·姚燮

墙根小草弱难媚，高梧覆阴助之翠。凉云洒叶弄凄响，上搏风声斗烦碎。

风声到地引蛩语，蛩语当风促逾苦。若断不接接以雨，雨在空阶蛩在户。

愁人倚户愁未央，搔搔抑抑来何方？雨声点点滴愁碎，蛩声引愁续续长。

低檐黯黯沈晚色，虚堂漠漠生惨凉。亭亭人影瘦屼立，昏灯照壁如夕阳。

挥愁不去且举觞，蛩稀雨歇月上墙。墙上高梧展风色，墙下幽花动露香。

浩然凭槛歌激昂，天地阒寂疑清商。云河绳雁不下海，城门秃柳知有霜。

掩帏就枕且安息，酒醒衾凉梦无力。残月欲堕风益急，蛩复悽悽雨还滴。

浩浩林钟破晓烟，瑟瑟庭墀满黄叶。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。